
הוועדה לאישור קיום קורסים לגמול השתלמות

(למעט עו"ה)


כללים לביצוע למידה מקוונת בקורסים המוכרים לעניין "היקף ידע מקצועי" עבור דירוג העובדים הסוציאליים בלבד
מעודכן ל- 31 ביולי 2022
1. קהל היעד – עובדים סוציאליים בלבד. 
אין לשלב בקורסים שבהם יש מפגשים מקוונים, משתלמים שאינם עובדים סוציאליים (המשתלמים שאינם עובדים סוציאליים לא יהיו זכאים לתוספת שכר לעניין גמול השתלמות).

2. אופן הלימוד – באופן פרונטלי או באופן מקוון או באופן היברידי (פרונטלי + מקוון).
· אין  לאפשר לחלק מהמשתלמים ללמוד באופן פרונטלי ולחלק מהמשתלמים ללמוד באופן מקוון באותו שיעור. 
· אם מוסד יבחר באפשרות של למידה פרונטלית בלבד, יחולו על הקורסים כללי גמול ההשתלמות כפי שמופיעים במידעון למוסדות.
למידה א-סינכרונית לא תוכר לעניין גמול השתלמות. כל הכללים נוגעים ללמידה סינכרונית בלבד. 
3. אמצעים ללמידה מקוונת – על המוסד לוודא שלכל משתלם יש את כל האמצעים הנדרשים ללמידה מקוונת, לרבות מחשב עם גישה לאינטרנט, מצלמת רשת, רמקולים ומיקרופון. מובהר בזאת כי לא ניתן להתחבר לשיעור באמצעות הטלפון בלבד.  
4. מרכז טכני – בשיעורים מקוונים חלה חובת נוכחות וזמינות "מרכז טכני" מטעם המוסד שייתן את התמיכה הטכנית הנדרשת. עליו להיות זמין ולעמוד לרשות המוסד והמשתלמים בכל שעות הלימוד ולדאוג לביצוע הלמידה בצורה תקינה בכל ההיבטים הטכניים הנדרשים.
5. תפעול הקורסים – טרם פתיחת הקורס חובה להעביר לוועדה לאישור קיום קורסים לגמול השתלמות באמצעות החברה הקבלנית, את תכנית הלימודים וקישור לכניסה לכל השיעורים שיילמדו באופן מקוון, כולל שם משתמש וסיסמה אם נדרשים, כדי לאפשר ביצוע בקרת פתע במהלך כל שעות הלימוד. מפגשים מקוונים שלא יועלו בהם קישורים שיאפשרו בקרת פתע בהם, לא יוכרו לעניין גמול השתלמות. 

למוסדות המתפעלים קורסים במערכת ה-web – יש לסמן מפגש מקוון ולהוסיף את הקישור לשיעור במערכת.

למוסדות המעדכנים במייל – יש לשלוח את פרטי הקורס כולל מספרו + הקישור לכתובת המייל של הוועדה:vaadat_gmul@education.gov.il  ולכתובת המייל של החברה הקבלנית שתוגדר לכך.
6. רישום נוכחות – המשתלמים יחתמו טרם תחילת מפגש ובסיומו בצ'אט, והמנהלן יסמן את הנוכחות ביומן הקורס. חובה על המוסד לשמור תיעוד של רישום הנוכחות בצ'אט.
רישום נוכחות משתלמים באמצעים אחרים יהיה בכפוף לאישור הוועדה מראש טרם פתיחת הקורס.
7. משך הזמן למפגש – משך השיעור בלמידה מקוונת לא יעלה על 90 דקות ברצף (יחושב כשעתיים למידה לעניין גמול השתלמות). ניתן ללמוד עד 4 שעות ביום באופן מקוון. 
8. התנהלות משתלמים – בשיעורים מקוונים המשתלמים ייכנסו במצלמה פתוחה ובמיקרופון פתוח כדי שיוכלו להשתתף השתתפות פעילה בשיעור. 
מובהר בזאת כי על המשתלמים לשהות במקום שקט הראוי ללמידה. לדוגמא, אין ללמוד בעת נהיגה או הליכה . יודגש כי צפייה בהקלטה של הקורס לא תיחשב כנוכחות בקורס.
9. מטלות הקורס – בקורסים מקוונים או כאלו בהם יהיו מפגשים מקוונים יש לערוך מבחן מסכם או עבודת סיכום בסיום הקורס אשר יעידו על השלמת ההכשרה המקצועית ועמידה ביעדי הקורס. ציונים יועברו לוועדה עם מסמכי הסיום.
10. בקרה בקורס – בשיעורים מקוונים הבקר ייכנס לשיעור באמצעות קישור. במקרה שבו המוסד מאפשר כניסה לשיעור באמצעות חדר המתנה, על המנהלן להכניס את הבקר למפגש בזמן שלא יעלה על 5 דקות. 
בעת הבקרה יש להעביר לוועדה את כל המסמכים הנדרשים באחד משני אופנים: באמצעות המערכת תוך סיווג מסמכים לבקרה מקוונת או באמצעות תיבת דוא"ל שתוגדר על ידי הוועדה כשהמסמכים הנדרשים מוצפנים בסיסמה.
11. תעודות – בתעודת הסיום בקורס יש לציין את מספר השעות שנלמדו באופן מקוון. 
12. כל שאר הכללים ללמידה פרונטלית המוכרת לעניין גמול השתלמות חלים גם בקורסים הנערכים בצורה מקוונת.

